«Дыщэ щхьэмыжыр» езыхэм я нэкIэ зрагъэлъагъу
Къэрэшей-Шэрджэс Республикэм щыщ Архъыз Ищхъэрэ поселкэм «2013-2020 гъэхэм мэкъумэш хозяйствэм зегъэужьынымкIэ къэрал программэм ипкъ иткIэ, Урысейм Iэщ гъэхъуным зэрызыщиужьынур» фIэщыгъэцIэр иIэу щрагъэкIуэкIа дунейпсо щIэныгъэ конференцым хэтахэр иджыблагъэ щыIащ «Дыщэ щхьэмыж» агроконцерным. Ахэр ди республикэм къэкIуащ мэкъумэш щIэныгъэхэм я доктор Улымбащ М. конференцым щищIа докладым итхэр езыхэм я нэкIэ зрагъэлъагъун папщIэ.
Агроконцерным и генеральнэ директор IутIыж Арсен академик гупыр къыщришэкIащ IуэхущIапIэм и IэнатIэ нэхъыщхьэхэм: гъэшхэкIхэм щелэжь комбинатым, былымымрэ джэдкъазымрэ щаукI икIи абыхэм я лыр зыхуей щыхуагъазэ IэнатIэм, Iэщ лъэпкъыфIхэр къыщагъэхъу центрым, нэгъуэщIхэми.
Академикхэм ялъэгъуахэр хуабжьу ягу ирихьащ икIи хэхауэ жаIащ мы концерным щIэныгъэм и ехъулIэныгъэхэр нэгъэсауэ къызэрыщагъэсэбэпыр.
Хьэвэящхьэ Залинэ.
